Výzva k podávaniu návrhov na spoločné projekty vedecko-technickej spolupráce medzi pracoviskami Slovenskej a Maďarskej republiky
na roky 2007 - 2008

1. PRÁVNY RÁMEC
Na základe Dohody medzi vládou Slovenskej republiky a vládou Maďarskej  republiky o vedecko-technickej spolupráci, podpísanej 10. septembra 2002 v Budapešti, vypisuje Agentúra na podporu výskumu a vývoja (APVV) v spolupráci so Sekciou vedy a techniky MŠ SR výzvu k podávaniu návrhov na spoločné výskumné projekty vedecko-technickej spolupráce medzi spolupracujúcimi organizáciami v Slovenskej republike a v  Maďarskej republike. 
2. TÉMATICKÉ ZAMERANIE

V tejto výzve nie sú definované žiadne prioritné výskumné oblasti. Predkladať možno návrhy projektov zo všetkých oblastí výskumu a vývoja s dobou trvania do dvoch rokov na základe spoločných výskumno-vývojových aktivít.
Spolupracujúci partneri z výskumno-vývojových organizácií na oboch stranách vypracujú spoločne obsahovo totožné projekty. Spoločné projekty sa realizujú prostredníctvom výmeny osôb a informácií.

3. OPRÁVNENÍ ŽIADATELIA

Návrh projektu môžu podávať právnické osoby a fyzické osoby výskumu a vývoja v Slovenskej republike zo všetkých sektorov výskumu a vývoja (sektor vysokých škôl, podnikateľský sektor, štátny sektor a neziskový sektor) zapojené do riešenia dohodnutého výskumného programu formou existujúcich podporených projektov.

4.TRVANIE VÝZVY A PODANIE PRIHLÁŠKY 

Dátum otvorenia výzvy je 18. septembra 2006, dátum ukončenia výzvy 18. novembra 2006. Žiadosti sa predkladajú v elektronickej forme na priložených formulároch v slovenskom aj anglickom jazyku. Jeden podpísaný originál v písomnom vyhotovení je potrebné doručiť do agentúry do 18. novembra 2006 do 18 00 alebo poštou s najneskorším dátumom odoslania 18. 11. 2006 na adresu agentúry (Agentúra na podporu výskumu a vývoja, Mýtna 23, 811 07 Bratislava).
 Po uvedenom termíne nebude možné predložiť návrh. Návrh projektu za slovenskú stranu musí byť podpísaný obidvoma riešiteľskými organizáciami (podpis zodpovedného riešiteľa, štatutárneho zástupcu pracoviska, pečiatka pracoviska). Faxové podpisy maďarského partnera budú akceptované. 

5. ZAČIATOK A DĹŽKA REALIZÁCIE PROJEKTU

Realizácia projektov podaných v rámci tejto výzvy sa môže začať najskôr 1. 3. 2007, ukončiť najneskôr 31. 12. 2008.

6. FINANCOVANIE PROJEKTOV

Finančné požiadavky sa môžu týkať výlučne nákladov na mobilitu osôb (pobytové a cestovné náklady a náklady na ubytovanie). Riešiteľská organizácia musí mať zabezpečené financovanie projektu inou formou (granty, inštitucionálne zdroje a pod.). Čísla grantov a spôsob financovania sa uvedie vo formulári v kolónke „Doteraz zabezpečené zdroje financovania v SR“.
Každoročne je možné naplánovať maximálne dva 10 denné pobyty. 

Slovenská strana hradí:
•	cestovné náklady (rýchlik 2. triedy) na dve spiatočné cesty pre slovenských zamestnancov výskumu a vývoja alebo expertov pri ceste do Maďarska jeden krát do roka
•	výdavky na zdravotné poistenie slovenských zamestnancov VaV počas pobytu v MR 
•	pobytové náklady podľa zákona o cestovných náhradách (283/2002 Z.z.) pre maďarských zamestnancov VaV pri pobyte na Slovensku, maximálne 20 človekodní/rok  
•	ubytovanie pre maďarských zamestnancov VaV pri pobyte na Slovensku do výšky 2 000 Sk/noc, maximálne 20 nocľahov/rok
Obdobne maďarská  strana hradí cestovné, poistné náklady pre maďarských zamestnancov výskumu a vývoja, alebo expertov pri ceste na Slovensko a pobytové náklady a ubytovanie pre slovenských zamestnancov výskumu a vývoja alebo expertov pri pobyte v Maďarsku.  

7. HODNOTENIE PROJEKTOV

Výber prebieha dvojkolovým systémom. V prvom kole oddelene prostredníctvom národných komisií a v druhom kole prostredníctvom Zmiešanej komisie. 

Na národnej úrovni budú žiadosti  hodnotené podľa nasledovných kritérií:

I.	Vedecké a aplikačné ciele projektu  (60 bodov)

–	Význam prínosu projektu v danej V&T oblasti (10 bodov)
–	Originálnosť projektu na národnej a medzinárodnej úrovni (10 bodov)
–	Formálne spracovanie návrhu a ciele projektu (10 bodov)
–	Oprávnenosť  navrhovanej spolupráce (10 bodov)
–	Vhodnosť a aktuálnosť navrhovaných metód riešenia (10 bodov)
–	Potenciálny socio-ekonomický a vedecký prínos výsledkov pre spoločnosť (10 bodov)

II. 	Expertíza zodpovedného riešiteľa a pracoviska (20 bodov)

–	Profesionálna odbornosť (15 bodov)
–	Infraštruktúra pracoviska (5 bodov)

Maximálny počet bodov: 80 bodov

Schvaľovanie projektov v Zmiešanej komisii sa bude uskutočňovať za týchto podmienok:

•	Jednostranne predložené projekty nebudú posudzované
•	Obojstranne vysoko ohodnotené projekty budú zvýhodnené pred kontroverznými projektmi
•	Nezrovnalosti budú riešené diskusiou, ktorá zohľadní obojstranný záujem
   
Dátum začatia riešenia projektu bude nadväzne po zasadnutí Zmiešanej komisie v marci roku 2007. 

8. PODMIENKY PREDKLADANIA ŽIADOSTÍ

Každý projekt musí mať jedného zodpovedného riešiteľa na slovenskej i maďarskej strane a to aj v prípade, že sa na projektoch budú podieľať riešitelia z viacerých spolupracujúcich organizácií oboch krajín. Návrh projektu musí byť predkladaný súčasne v SR slovenskou riešiteľskou organizáciou a v Maďarsku maďarskou riešiteľskou organizáciou. Zodpovedný riešiteľ na každej strane podá návrh projektu na príslušných formulároch v slovenskom (resp. maďarskom) a anglickom jazyku.
V návrhu projektu sa uvedie názov projektu, riešiteľské kolektívy zo slovenskej a z maďarskej strany, presné časové ohraničenie  a konkrétne ciele, ďalej vecné zameranie projektu, harmonogram riešenia úloh pre dosiahnutie cieľa projektu, finančné požiadavky, stručné životopisy slovenských riešiteľov projektu, ako aj jasné zdôvodnenie nevyhnutnosti medzinárodnej spolupráce pri riešení daného projektu. V prípade, že už existuje spolupráca a projekt nadväzuje na túto spoluprácu, zodpovedný riešiteľ v návrhu uvedie výsledky, ktoré boli dosiahnuté a ich prínos pre SR.

9. POVINNOSTI ŽIADATEĽA A ZODPOVEDNÉHO RIEŠITEĽA

Štatutárny zástupca slovenskej riešiteľskej organizácie (žiadateľa) uzavrie s APVV Zmluvu o poskytnutí prostriedkov na riešenie projektu. Na konci roku podáva zodpovedný riešiteľ Agentúre na podporu výskumu a vývoja správu o priebežnom riešení projektu a o vyúčtovaní výdavkov za uplynulé obdobie riešenia projektu. Po ukončení projektu predloží zodpovedný riešiteľ  Agentúre  záverečnú správu o celkovom riešení projektu.

Kontaktné adresy:

Slovenská republika
Mgr. Zuzana Makišová
Oddelenie bi- a multilaterárnej spolupráce
Agentúra na podporu výskumu a vývoja
Mýtna 23                                                         
811 07 Bratislava
tel:  02/57204570
fax: 02/57204599 
e-mail: makisova@apvv.sk
http://www.apvv.sk

Maďarská  republika 
Sandor SZIGETI 
Senior Counsellor 
National Office for Research and Technology 
H-1519 Budapest, Pf.: 506
tel: 36 1 4842576 
fax: 36 1 2660801 
e-mail: sandor.szigeti@nkth.gov.hu  
website: http://www.nkth.gov.hu